Alexander, episcopus, servus servorum Dei, dilectis filiis abbati et monachis sancti Satyri salutem et apostolicam benedictionem. Jampridem ad audientiam apostolatus nostri pervenit quod, cum inter dilectos filios nostros abbatem et fratres Floriacenses et abbatissam et moniales sancti Laurentii Bituricensis super decimis et sepulturis de Sacro Cesaris controversia emersisset, atque moniales, ut duriores monachis adversarios prepararent, quandam partem vobis rei litigiose dederunt, ut commodius per auxilium vestrum illorum justitiam retardarent, nos vero attendentes religiosum non esse, sed a religione penitus alienum, ut ingerant se litigiis qui ea tenentur sollicite declinare, vobis, si bene meminimus, autoritate apostolica prohibuimus ne prefatos monachos aliquatenus vexaretis, nisi forte aliunde quam de concessione monialium post motam litem aliquid juris possetis in prescriptis sepulturis et decimis vendicare. Sed vos in vestro, ut accepimus, proposito consistentes, supra dictos monachos fatigatis, et prefatis monialibus ministratis materiam jurgiorum; quia igitur plus saluti vestre et honestati debemus quam voluntati consulere, iterato vobis authoritate apostolica prohibemus ne predictos monachos, occasione concessionis de re in litigio posita vobis forte, aliquatenus fatigetis, scituri quod si prohibitioni nostre contraire, quod non credimus, presumpseritis, id, auctore Domino, curabimus sicut justum fuerit emendare. Datum Velletri, calendis Martii.